D. Lipšic, podpredseda vlády a minister spravodlivosti SR: (2003-05-20):
Hlavným cieľom dohovoru je umožniť sledovanie správania osoby odsúdenej v jednom zmluvnom štáte na území iného zmluvného štátu na žiadosť orgánov odsudzujúceho štátu, ak tejto osobe bola uložená skúšobná lehota. Existencia takéhoto medzinárodného záväzku znamená, že súd odsudzujúceho štátu sa nemusí obávať uložiť cudzincovi podmienečný trest, resp. odsúdeného cudzinca z výkonu trestu podmienečne prepustiť, pretože vie zabezpečiť sledovanie správania odsúdeného v skúšobnej lehote v cudzine, ako aj v prípade potreby, ak sa odsúdený neosvedčí v skúšobnej lehote zabezpečiť výkon zvyšku trestu. Uzavretie dohovoru Slovenskou republikou bolo podmienené prijatím novely Trestného poriadku, ktorá nadobudla účinnosť 1. októbra 2002. Tretí oddiel nového znenia 23. hlavy Trestného poriadku a predovšetkým ustanovenia § 417 až § 420 boli pripravené tak, aby pri prednosti tejto medzinárodnej zmluvy pred zákonom vytvorili potrebný podklad na vykonávanie dohovoru orgánmi Slovenskej republiky. Ide o prezidentskú medzinárodnú zmluvu z oblasti ľudských práv a základných slobôd, na ratifikáciu ktorej sa vyžaduje súhlas Národnej rady podľa čl. 7 ods. 4 Ústavy Slovenskej republiky. Súčasne vláda navrhuje podľa čl. 86 písm. d) ústavy vysloviť, že ide o medzinárodnú zmluvu podľa čl. 7 ods. 5 ústavy, ktorá má prednosť pred zákonom. Prednosť tejto medzinárodnej zmluvy pred zákonom je nevyhnutná z dôvodu jej vykonávania súdmi Slovenskej republiky, keďže podľa čl. 144 ods. 1 ústavy sú sudcovia viazaní iba medzinárodnou zmluvou podľa čl. 7 ods. 5 ústavy. K dohovoru sa navrhuje výhrada Slovenskej republiky k čl. 37 ods. 2, ktorej text vláda schválila a ktorý je prílohou k návrhu uznesenia Národnej rady. Ďakujem pekne. Z. Martináková, podpredsedníčka NR SR: Ďakujem, pán minister. Prosím určeného spravodajcu z ústavnoprávneho výboru pána poslanca Jozefa Miklušičáka, aby informoval Národnú radu o výsledku rokovania o tomto návrhu vo výboroch. J. Miklušičák, poslanec: Pani podpredsedníčka, pán minister, panie poslankyne, páni poslanci, dovoľte mi, aby som vás oboznámil so spoločnou správou výborov Národnej rady Slovenskej republiky o prerokovaní návrhu na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 (tlač 198) vo výboroch Národnej rady Slovenskej republiky. Návrh na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 (tlač 198) pridelil predseda Národnej rady Slovenskej republiky svojím rozhodnutím č. 203 zo 16. apríla 2003 na  prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre ľudské práva, národnosti a postavenie žien.  Za gestorský výbor určil Ústavnoprávny výbor Národnej rady Slovenskej republiky. Výbory, ktorým bol návrh na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 pridelený, ho prerokovali takto: Ústavnoprávny výbor Národnej rady Slovenskej republiky uznesením č. 137 z 13. mája 2003 a Výbor Národnej rady Slovenskej republiky pre ľudské práva, národnosti a postavenie žien uznesením č. 71 z 9. mája 2003 odporúčali Národnej rade Slovenskej republiky podľa čl. 86 písm. d) Ústavy Slovenskej republiky: po prvé, vysloviť súhlas s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 s týmito vyhláseniami: „Slovenská republika	využíva možnosť danú čl. 27 ods. 4 dohovoru a oznamuje, že všetky žiadosti podľa dohovoru sa musia zasielať Ministerstvu spravodlivosti Slovenskej republiky. Slovenská republika využíva možnosť danú čl. 29 ods. 2 dohovoru a vyhlasuje, že žiadosti a pripojené písomnosti zasielané do Slovenskej republiky musia byť opatrené prekladom do slovenského jazyka. V prípade, že by zabezpečenie slovenského prekladu bolo pre dožadujúci sa štát spojené s ťažko prekonateľnými prekážkami, môžu byť písomnosti opatrené prekladom do angličtiny alebo francúzštiny.“ a s touto výhradou: „Slovenská republika využíva možnosť danú čl. 38 ods. 1 dohovoru uplatniť výhradu podľa bodu 3. prílohy a neprijíma ustanovenie čl. 37 ods. 2 dohovoru.“; po druhé, rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky. Gestorský výbor na základe stanovísk výborov k návrhu na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 (tlač 198) vyjadrených v ich uzneseniach a stanovísk poslancov gestorského výboru vyjadrených v  rozprave k tomuto návrhu odporúča Národnej rade Slovenskej republiky podľa čl. 86 písm. d) Ústavy Slovenskej republiky po prvé, vysloviť súhlas s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 s uplatnením vyhlásení Slovenskej republiky v znení, ako sú formulované v predchádzajúcej časti tejto správy, a po druhé, rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, ktorá má  prednosť pred zákonmi. Spoločná správa výborov Národnej rady Slovenskej republiky o výsledku rokovania o návrhu na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 (tlač 198a) vrátane návrhu uznesenia Národnej rady Slovenskej republiky bola schválená uznesením Ústavnoprávneho výboru Národnej rady Slovenskej republiky č. 147 z 19. mája  2003. Pani podpredsedníčka, prosím, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť hlásiť sa ústne do rozpravy. Nehlási sa nikto. V tejto chvíli vyhlasujem všeobecnú rozpravu k tomuto bodu programu za skončenú. Budeme hlasovať o jednotlivých bodoch. Najskôr budeme hlasovať o poslednom bode, o návrhu na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 . Chcem upozorniť, že podľa čl. 84 ods. 3 Ústavy Slovenskej republiky na vyslovenie súhlasu s medzinárodnou zmluvou podľa čl. 7 ods. 3 a 4 Ústavy Slovenskej republiky je potrebný súhlas nadpolovičnej väčšiny všetkých poslancov. Prosím, pán spravodajca, aby ste uviedli hlasovanie. J. Miklušičák, poslanec: Návrh uznesenia Národnej rady Slovenskej republiky z 20. mája 2003 k návrhu na vyslovenie súhlasu Národnej rady Slovenskej republiky s Európskym dohovorom o dohľade nad  podmienečne odsúdenými alebo podmienečne prepustenými páchateľmi z 30. novembra 1964 (tlač 198). „Národná rada Slovenskej republiky podľa čl. 86 písm. d) Ústavy Slovenskej republiky po prerokovaní návrhu na vyslovenie súhlasu Národnej rady Slovenskej republiky s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 po prvé, vyslovuje súhlas s Európskym dohovorom o dohľade nad podmienečne odsúdenými alebo podmienečne prepustenými páchateľmi z 30. novembra 1964 s týmito vyhláseniami: „Slovenská republika	využíva možnosť danú čl. 27 ods. 4 dohovoru a oznamuje, že všetky žiadosti podľa dohovoru sa musia zasielať Ministerstvu spravodlivosti Slovenskej republiky. Slovenská republika využíva možnosť danú čl. 29 ods. 2 dohovoru a vyhlasuje, že žiadosti a pripojené písomnosti zasielané do Slovenskej republiky musia byť opatrené prekladom do slovenského jazyka. V prípade, že by zabezpečenie slovenského prekladu bolo pre dožadujúci sa štát spojené s ťažko prekonateľnými prekážkami, môžu byť písomnosti opatrené prekladom do angličtiny alebo francúzštiny.“ a s touto výhradou: „Slovenská republika využíva možnosť danú čl. 38 ods. 1 dohovoru uplatniť výhradu podľa bodu 3. prílohy a neprijíma ustanovenie čl. 37 ods. 2 dohovoru.“; po druhé, rozhodla, že ide o medzinárodnú zmluvu podľa čl. 7 ods. 5  Ústavy Slovenskej republiky, ktorá má prednosť pred zákonmi.“ Pani podpredsedníčka, dajte hlasovať v druhom a v treťom čítaní o návrhu tohto uznesenia. Z. Martináková, podpredsedníčka NR SR: Ďakujem, pán spravodajca. Hlasujeme o tomto návrhu uznesenia. (Hlasovanie.) Prítomných 103 poslancov, za návrh uznesenia hlasovalo 100 poslancov, zdržali sa 2 poslanci, nehlasoval 1. Konštatujem, že sme uznesenie schválili. Ďakujem, pán spravodajca. Prosím pána poslanca Vlastimila Ondrejku ako spravodajcu vládneho návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení niektorých zákonov , budeme hlasovať o tomto návrhu. Prosím, pán poslanec, aby ste uviedli hlasovanie najskôr podľa ustanovenia § 73 ods. 3 zákona o rokovacom poriadku. V. Ondrejka, poslanec: Pani predsedajúca, z rozpravy vyplynul 1 pozmeňujúci návrh, pána poslanca Abelovského, vrátiť návrh predkladateľovi na dopracovanie. Prosím, aby ste o tom dali hlasovať. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných 102 poslancov, za návrh hlasovalo 37, proti 58 poslancov, zdržalo sa 7 poslancov. Konštatujem, že sme tento návrh neschválili. V. Ondrejka, poslanec: Pani predsedajúca, prosím, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený vládny návrh zákona v druhom čítaní. Z. Martináková, podpredsedníčka NR SR: Prezentujme sa a hlasujme o tomto návrhu. (Hlasovanie.) Prítomných 102 poslancov, za návrh hlasovalo 67, proti 22, zdržalo sa 13 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o návrhu predsedu Národnej rady na pridelenie tohto návrhu výborom a na určenie gestorského výboru, ako aj určenie lehoty na jeho prerokovanie. Prosím, pán spravodajca. V. Ondrejka, poslanec: Pani predsedajúca, prosím, dajte hlasovať o tom, že Národná rada Slovenskej republiky v súlade s rozhodnutím predsedu Národnej rady Slovenskej republiky prideľuje predložený vládny návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre ľudské práva, národnosti a postavenie žien, ďalej, aby za gestorský výbor určila hlasovaním Ústavnoprávny výbor Národnej rady Slovenskej republiky s tým, že vládny návrh zákona prerokujú určené výbory v lehote do 20. júna 2003 a gestorský výbor do 23. júna 2003. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných 102 poslancov, za návrh hlasovalo 85, proti 2 poslanci, zdržalo sa 13 poslancov, nehlasovali 2. Konštatujem, že Národná rada pridelila návrh tohto zákona výborom, určila gestorský výbor a príslušné lehoty na jeho prerokovanie v druhom čítaní. Ďakujem, pán spravodajca. vládnemu návrhu zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov , aby uvádzal jednotlivé hlasovania. A. Ivanko, poslanec: Pani predsedajúca, dajte hlasovať o tom, že Národná rada Slovenskej republiky sa uzniesla v súlade s § 73 ods. 3  písm. c) rokovacieho poriadku na tom, že prerokuje predložený vládny návrh zákona v druhom čítaní. Z. Martináková, podpredsedníčka NR SR: Prosím, prezentujme sa a hlasujme. (Hlasovanie.) Prítomných 103 poslancov, za návrh hlasovalo 93, proti 5 poslancov, zdržali sa 3 poslanci, nehlasovali 2. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o návrhu predsedu na pridelenie tohto návrhu výborom, na určenie gestorského výboru a určenie lehoty na jeho prerokovanie. A. Ivanko, poslanec: Pani predsedajúca, prosím, dajte hlasovať o tom, že Národná rada prideľuje predložený vládny návrh zákona na prerokovanie ústavnoprávnemu výboru a Výboru Národnej rady pre ľudské práva, národnosti a postavenie žien, ďalej, aby za gestorský výbor určila ústavnoprávny výbor s tým, že vládny návrh zákona prerokujú určené výbory v lehote do 20. júna 2003 a gestorský výbor do 23. júna 2003. Z. Martináková, podpredsedníčka NR SR: Hlasujme o tomto návrhu. (Hlasovanie.) Prítomných 105 poslancov, za návrh hlasovalo 96, proti 2 poslanci, zdržalo sa 6 poslancov, nehlasoval 1. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Prosím pani poslankyňu Janu Laššákovú ako spoločnú spravodajkyňu k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov , aby uvádzala hlasovanie.